VCOM เปิดเทรดวันแรกพุ่งแรง 46% แตะ 4.20 บาท วอลุ่มทะลัก 175.89 ลบ.
VCOM เปิดเทรดวันแรกพุ่งแรง 45.83% แตะ 4.20 บาท วอลุ่มทะลัก 175.89 ลบ.โดยเปิดที่ 4.20 บ. จาก IPO 2.88 บาท ล่าสุด ณ เวลา 10.00 น. ราคาอยู่ที่ 4.20 บาท บวก 1.32 บาท หรือ 45.83% สูงสุด 4.30บาท ต่ำสุด 4.08 บาท ด้วยมูลค่าซื้อขาย 175.89 ล้านบาท
21 ธ.ค. 2560

ผู้สื่อข่าวรายงานว่า ราคาหุ้น บริษัท วินท์คอม เทคโนโลยี จำกัด (มหาชน) หรือ VCOM ณ เวลา 10.00 น. ราคาอยู่ที่ 4.20 บาท บวก 1.32 บาท หรือ 45.83% สูงสุด 4.30 บาท ต่ำสุด 4.08 บาท ด้วยมูลค่าซื้อขาย 175.89 ล้านบาท
ทั้งนี้ VCOM เข้าซื้อขายในวันนี้ (20 ธ.ค.60) เป็นวันแรก โดย IPO ที่ 2.88 บาท โดยมีบริษัท แอดไวเซอรี่ พลัส จำกัด เป็นที่ปรึกษาทางการเงิน
อนึ่ง VCOM ดำเนินธุรกิจหลัก 2 ประเภท ประกอบด้วย 1.ธุรกิจตัวแทนจำหน่ายผลิตภัณฑ์ระบบเทคโนโลยีสารสนเทศ (IT Distributor) บริษัทเป็นตัวแทนจำหน่ายผลิตภัณฑ์ให้กับเจ้าของผลิตภัณฑ์ (Vendor) 7 ราย คือ Oracle, Hitachi Data Systems, Palo Alto Networks, Arista, Infoblox, Informatica และ Splunk ซึ่งเป็นผู้ผลิตระบบเทคโนโลยีสารสนเทศระดับโลก ทั้งนี้ ปัจจุบันรายได้จากธุรกิจนี้ คิดเป็นสัดส่วน 75% ของรายได้รวม
2.ธุรกิจบริการด้านเทคโนโลยีสารสนเทศ (IT Services) บริษัทให้บริการด้านเทคโนโลยีสารสนเทศที่เกี่ยวเนื่องกับผลิตภัณฑ์ที่บริษัทเป็นตัวแทนจำหน่าย โดยแบ่งประเภทการให้บริการออกเป็น 3 ประเภท คือ บริการบำรุงรักษา บริการด้านการติดตั้ง และบริการงานเฉพาะทางที่ต้องใช้ความชำนาญจากผู้เชี่ยวชาญ โดยปัจจุบันรายได้จากธุรกิจนี้ คิดเป็นสัดส่วน 25% ของรายได้รวม
โดย VCOM มีจุดแข็งในการเป็นตัวแทนจำหน่ายผลิตภัณฑ์ระบบเทคโนโลยีสารสนเทศ (IT Distributor) และการให้บริการด้านเทคโนโลยีสารสนเทศที่เกี่ยวเนื่องกับผลิตภัณฑ์ที่เป็นตัวแทนจำหน่ายให้กับเจ้าของผลิตภัณฑ์ (Vendor) 7 รายใหญ่ระดับโลก อีกทั้งบริษัทยังได้รับความไว้วางใจจากกลุ่มลูกค้าระดับต้นๆ ของประเทศ ซึ่งถือเป็นกลุ่มเป้าหมายของบริษัท
ประกอบด้วยผู้รวบรวมระบบงาน (system integrators) และผู้ใช้งานทั่วไป (end users) ประเภทองค์กรขนาดกลางและขนาดใหญ่ ทั้งภาครัฐและเอกชน ดังนั้นเชื่อว่าด้วยปัจจัยพื้นฐานที่แข็งแกร่งจะได้รับความสนใจจากนักลงทุน
 